# Die Schedelsche Weltchronik (deutsch):205

| 204 <<<Vorheriges Blatt | Die Schedelsche Weltchronik Blatt CCV | Nächstes Blatt>>> 206 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCIV verso:

LVcius des namens der dritt. ein tuscan auß der statt luca von edelm geschlecht pu$^e$rtig ward nach babst alexander mit gemainer folg babst erkorn. der vnderstund sich die ratherren von den ro$^e$mern abzesetzen. aber die ratherrlich hand was also mechtig das nach vertreybung Lucii auß der statt sein gu$^e$nner vnd anhenger grawsamlich verfolgt warden. Also welcher sich als einen anhennger vnd gu$^e$nner des babsts mercken ließ wo er dann nicht pald an sein gewarsamm kome so warden ime seine awgen außgestochen. Demnach fluhe der babst gein Bern. daselbsthin beru$^e$effet er ein concili vnd beclaget sich alda der getu$^e$rstigkeit vnd hohfart der ro$^e$mer vnd vermanet alle cristenlich fu$^e$rsten zu rettung iherusalem vnd des gelobten lands aber die weil die poten hin vnd her derselben sach halben gesendt warden do starb diser babst im fu$^e$nften iar seins babstthumbs.
VRbanus der dritt von Mayland pu$^e$rtig hat alßpald er babst wardt fleiß an gekeret die cristenlichen fu$^e$rsten erstlich zeuertragen vnd zeueraynigen. auff dz sie in iren zwittrechtigkeiten von den vnglawbigen nit verdrucket wu$^e$rden. vnd nach dem aber ime in anfanng seins babstthumbs die mechtigkeit des ko$^e$nigs Saladini forchtsam was so vermanet er alle cristenlich fu$^e$rsten mit gemayner aufforderung lewt in asiam zeschicken. aber nach dem die ding spat vnd versewmlich zugiengen so name er ime auß hitzigem gemu$^e$et fu$^e$r gein Venedig zeziehen vnd daselbsthin die cristenlichen ritterschaft zu ime zesamen zefordern. als er aber bis gein ferrariam ko$^e$men was vnd ime von niderlag der cristen in einem streyt botschaft gebracht wardt do starb er vor layd am fieber im andern iar seins babstthumbs.
GRegorius der acht auß der beneuentanisichen gegent pu$^e$rtig ward mit gemayner wale aller menigclichs zu babst erkorn. Dem begegnet auß hitzigkeit vnd inpru$^e$nstigkeit seins gemu$^e$ets gleich wie seinem vorfarn. aber doch ein eyllenderer tod. dann er sendet von stundan brieff vnd botten an die cristenlichen fu$^e$rsten sie vermanende mit sambt ime mit aller macht vnd heereßkraft zu land vnd wasser gein Jherusalem zu zeziehen vnd die helffen widerumb zeerledigen. dieweil er nw mit den anschlegen also vmb gieng do zohe er gein Pisa. die waren mit den Jenuesern zwittrechtig. vnnd nach dem die von Pisa vnd die Jenueser bede an heerschiffungen mechtig waren. vnd zu dem cristenlichen zug auff dem meer fast hilflich vnd fu$^e$rderlich sein mo$^e$chten so vereyniget er sie mit dem gedinng. das yeder tayl ein starcke schiffung zum streyt geschickt wider die feind des cristenlichen glawbens in asiam senden so$^e$lte. Dieweil nw diser heilligst man die ding also mit emsigem fleiß hanndlet do starb er zu pisa an dem sibenundfu$^e$nftzigisten tag seins babstthumbs.
JOachim der abbt auß Calabria kom zu babst vrbano zu Bern. Diser Joachim ein man großer lere vnd vbertreffenlicher vnd schier go$^e$tlicher synnschicklichkeit wz diser zeit bey ko$^e$nig Gwilhelmo vnd allen Calabriern in grosser achtung. Der dann (als sie sagen) des gaists des warsagens vol. ku$^e$nftige ding als wern sie gegenwertig verku$^e$ndet. Er het dauor nit von hohgelerten lewten gelernet. sunder er empfieng die gabe der verstentnus go$^e$tlicher weiß. vnnd leget die schweren vnd tapffern meynung der schriften verstentlich auß. Im sol auch vil ku$^e$nftigs geoffenbart sein von den zwayen ko$^e$nigen franckreich vnd engelland. die bey der statt Messana bewinterten. Eins mals wardt er gefragt. was zehoffen wer vom zug der sarracen. do antwurtet er. das die zeit noch nit komen wer das iherusalem wider erobert werden mo$^e$cht. Aber die ding die er von ku$^e$nftiger zeit geschriben hat wo$^e$llen wir dem gericht vnd erkantnus vnserer nachkomen befelhen vnnd es got laßen walten.

## CCV recto:

BAlduinus des namens der vierdt des vorigen Almerici sun der sibend ko$^e$nig zu Jherusalem regiret nach seinem vater sechs iar. vnd wiewol er mit dem seu$^e$chen der außmerckigkeit beru$^e$ert was so regiret er doch dz ko$^e$nigreich kreftigclich vnd weyßlich. vnd was ein ku$^e$nmu$^e$etig vnd ritterlicher ding ein geu$^e$bter vnd erfarner man. der bracht dem egyptischen ko$^e$nig Saladino sein heer erstlich in die flucht. darnach schlu$^o$g er vor der stat Tyberiadis mit einer klainen anzal seins volcks dem Saladino in seiner gegenwertigkeit bey zweintzigtawsent sarracen. tu$^e$rcken vnd arabier zu tod. vnd wie offt sie bede mit einander zu streyt komen so tet Balduinus dem Saladino alweg manlich widerstand. Vnd nach dem er aber auß grawen seins siechtags kein weib nemen volt vnd kein hoffnung einichs erbens het do gedacht er das ko$^e$nigreich seiner schwester kindern zelassen. demnach verhayratet er sein zwu$^o$ schwestern. vnd die iungern Sibilla genant Gwilhelmo dem marggrafen zu Monteferrato. die gepare im ersten iar einen sun. den nennet man nach seiner mu$^o$ter bru$^o$der Balduinus. der wardt nach absterben diss vierden Balduini an seiner stat ko$^e$nig.
DIser orden der gedemu$^e$etigen Humiliatorum genant hat diser zeit (als man sagt) anfanng gehabt. doch schreiben ettlich vnder kaiser Heinrichen. Aber als kayser Friderich barbarossa alle herdißhalb gelegne galliam mit mancherlay vnfu$^o$gs beku$^e$mmeret do verschicket er darauß vnzallich man mit weibern vnd kindern in teu$^e$tsche land ins ellend. Als er sie nw daselbst ettwielang enthalten het. vnd die verschickten irs ellends verdrießlich worden waren do klaideten sie sich alle mit weyßem giengen zum kayser vnd begerten gnad vnd barmhertzigkeit. Auß dem wardt der kaiser zu gu$^e$etigkeit also bewegt das er sie haym ziehen ließ. Als sie nw in ir haymend komen do fiengen sie an vil leicht auß beschehner gelu$^e$bdnus zesamen zewonen. laster zemeyden. in demu$^e$etigem klaid zegeen vnd ye lenger vnd lenger gestrennglicher zeleben. die mann bey einander. vnd die frawen besonder zesein vnd zearbeiten. vnnd nach einem teyl sannt Benedicten regel zeleben. ire o$^e$bern pro$^e$bst nennede. Diser orden name also auff an gu$^e$etern vnd personen das er von dem babst bestettigt vnnd mit vil freyheiten begnadet wardt.
GWido lusignanus der obgenanten Sibille des außmerckigen ko$^e$nigs Balduini schwester gemahel hat nach absterben desselben Balduini. vnd Balduini seiner schwester sun als der acht ko$^e$nig zu Jherusalem zway iar geregirt. dann als nach abgang Balduini das ko$^e$nigreich an Balduinum das kind seiner schwester sun fiele. do vnderstunden sich Raimundus der tripolitanisch graff vnd der benant Gwido des ko$^e$nigleins vater des ko$^e$nigreichs zepflegen. die weil aber die ding in zwittrachtigkeit der cristen zu iherusalem gehandelt warden do vergieng das kind mit todt im achten monat nach seins vettern abganng. Nw besorget sich Sibilla der tripolitanisch graff mo$^e$cht villeicht vom volck vnd von der ritterschaft zu ko$^e$nig erkorn werden. aber sie erlanget mit verhaissungen myet vnd gabe vom patriarchen. bischoffen. edeln vnd gewaltigen das Gwido ir man zu ko$^e$nig erwelet wardt. das verschmahet Raimundo dem tripolitanischen graffen also vbel das er mit ko$^e$nig Saladino einen auffschu$^o$b irs kriegs machet. vnd die tripolitanischen grafschaft mitsambt dem fu$^e$rstenthumb Tyberiadis. vnd Gallilee durch hayrat mit einer edeln frawen (der dasselb fu$^e$rstenthumb zustund) dem ko$^e$nigreich Jherusalem entwendet. Nw warn die sachen zwischen den cristen vnd Saladino deßmals in frid angesteltt. do gedacht Saladinus den frid zeprechen vnd sammlet ein groß mechtigs heer fu$^o$ß volcks vnd raysigs zeu$^e$gs vnd zohe damit fu$^e$r Jherusalem vnd belegeret die vnd stu$^e$rmet erstlich vergebens. x. tag. vnd darnakh. xx. tag. Zu letst ergaben sich die in der statt nicht auß forcht des sturms sunder auß verzweiflung der hilff vnnd rettung. doch mit dem geding das man sie mit irem hawßrat souil yeder des tragen mo$^e$cht ziehen laßen solt. Also zohen die cristen auß iherusalem vnd eins teyls gein Antiochiam. eins teyls gein Tyrum. eins teyls gein Alexandriam. Do Saladinus in die statt kome do wurffe er erstlich die glocken ab den thu$^e$rnen vnnd machet die kirchen zu stallungen.
* ↑ 6384. Jahr der Welt, 1184 n. Chr.